Το **Λα Σουφριέρ** (*La Soufrière*) είναι ενεργό ηφαίστειο στη νήσο του Αγίου Βικεντίου στην Καραϊβική. Έχει ύψος 1.234 μ. και αποτελεί το ψηλότερο σημείο του νησιού. Έχει εκραγεί 5 φορές κατά την ιστορική περίοδο (το 1718, 1812, 1902, 1979 και τον Απρίλιο του 2021). Η έκρηξη του 1902 προκάλεσε 1680 θύματα.

Περιγραφή
---------

Το Λα Σουφριέρ βρίσκεται στο βόρειο άκρο του νησιού του Αγίου Βικεντίου και είναι το νεαρότερο ηφαίστειο του νησιού. Στην κορυφή του ηφαιστείου βρίσκεται μια καλντέρα διαμέτρου 1,6 χιλιομέτρων. Στο βορειοδυτικό χείλος της βρίσκεται ένας κρατήρας ο οποίος σχηματίστηκε το 1812. Μια άλλη καλντέρα, διαμέτρου 2,2 χιλιομέτρων βρίσκεται βορειοανατολικά του. Μετά την έκρηξη του 2021 στην κεντρική καλντέρα δημιουργήθηκε ένας κρατήρας διαμέτρου 800 μέτρων, εξαφανίζοντας τους δόμους λάβας που είχαν σχηματιστεί εκεί προηγουμένως.

Ηφαιστειακή δραστηριότητα
-------------------------

Οι εκρήξεις του ηφαιστείου τα τελευταία 4.300 χρόνια είναι συχνές και οι πυροκλαστικές εναποθέσεις τους έχουν καλύψει ολόκληρο το νησί. Η πρώτη καταγεγραμμένη έκρηξη του ηφαιστείου έλαβε χώρα το 1718. Ακολούθησε η μεγάλη έκρηξη του 1812, που κατέστρεψε το βόρειο τμήμα του νησιού, και η έκρηξη του 1902, που συνέπεσε με την καταστροφική έκρηξη του όρους Πελέ στη Μαρτινίκα. Η έκρηξη ξεκίνησε στις 6 Μαΐου 1902 και προκάλεσε τον θάνατο 1.680 ανθρώπων, τραυμάτισε 600 και άφησε 4.000 άστεγους. Ένας ηφαιστειακός δόμος αναπτύχθηκε μέσα στον κεντρικό κρατήρα το 1971, ο οποίος καταστράφηκε από την έκρηξη του 1979.

Στις 27 Δεκεμβρίου 2020 άρχισε να αναπτύσσεται ένας νέος ηφαιστειακός δόμος, ο οποίος συνέχισε να αναπτύσσεται μέχρι τον Απρίλιο του 2021. Στις 8 Απριλίου η ηφαιστειακή δραστηριότητα αυξήθηκε και το ηφαίστειο εξερράγη στις 9 Απριλίου 2021, δημιουργώντας εκρηκτικές στήλες που έφτασαν σε ύψος 10-16 χιλιομέτρων. Η στάχτη κάλυψε όλο το νησί και οι κάτοικοι των κοντινών περιοχών απομακρύνθηκαν, περίπου 13.000 άτομα. Η έκρηξη συνοδεύτηκε από πυροκλαστικές ροές που έφτασαν μέχρι τη θάλασσα. Η εκρηκτική δραστηριότητα σταμάτησε στις 22 Απριλίου. Δορυφορικές εικόνες έδειξαν ότι η έκρηξη δημιούργησε ένα κρατήρα διαμέτρου 800 μέτρων.

Παραπομπές
----------

1. ↑  «Rock and Glass Shards Blanket La Soufriére». *earthobservatory.nasa.gov* (στα Αγγλικά). 28 Απριλίου 2021. Ανακτήθηκε στις 24 Μαΐου 2021.
2. 1 2 3  «Soufrière St. Vincent». *Smithsonian Institution - Global Volcanism Program* (στα Αγγλικά). Ανακτήθηκε στις 29 Ιανουαρίου 2022.
3. ↑  «St. Vincent volcano is now less active (1902)». *The Fort Wayne Sentinel*: σελ. 1. 1902-05-26. Αρχειοθετήθηκε από το πρωτότυπο στις 15 April 2021.. Ανακτήθηκε στις 2021-04-15.
4. ↑  Global Volcanism Program (2021). Venzke, Edward, επιμ. «Report on Soufriere St. Vincent (Saint Vincent and the Grenadines)» (στα αγγλικά). *Bulletin of the Global Volcanism Network* **46** (5). doi:10.5479/si.GVP.BGVN202105-360150. ISSN 1050-4818. .

Εξωτερικοί σύνδεσμοι
--------------------

* Πολυμέσα σχετικά με το θέμα  La Soufrière (Saint Vincent) στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 135146153124505252194
* LCCN: sh2003011424
* SUDOC: 028677234
* BNF: cb12046336j (data)

 |

 |